|  |  |
| --- | --- |
| Številka:  | 06102-15/2024-1619-26 |
| Datum: | 06. 08. 2025 |

U. p.: UNP200 P2

Ministrstvo za finance, Urad Republike Slovenije za nadzor proračuna, izdaja na podlagi 102. člena Zakona o javnih financah (v nadaljevanju: ZJF)[[1]](#footnote-1) ter četrtega odstavka 135. člena Zakona o splošnem upravnem postopku (v nadaljevanju: ZUP)[[2]](#footnote-2) po uradni dolžnosti zavezancu **Stanovanjski sklad Republike Slovenije, Poljanska cesta 31, 1000 Ljubljana, DŠ: 79034217**, v zadevi inšpekcijskega nadzora nad izvajanjem Zakona o javnih financah in predpisov, ki urejajo poslovanje s sredstvi državnega proračuna RS v letu 2023, naslednji

**S K L E P**

1. Postopek inšpekcijskega nadzora nad izvajanjem Zakona o javnih financah in predpisov, ki urejajo poslovanje s sredstvi državnega proračuna RS s številko zadeve 06102-15/2024 pri zavezancu Stanovanjski sklad Republike Slovenije, Poljanska cesta 31, 1000 Ljubljana, **se ustavi**.

2. Posebni stroški v tem postopku niso nastali.

**O b r a z l o ž i t e v :**

**Pod 1.**

Ministrstvo za finance, Urad Republike Slovenije za nadzor proračuna, Sektor proračunske inšpekcije, je pri proračunskem uporabniku Stanovanjskem skladu Republike Slovenije, Poljanska cesta 31, Ljubljana, opravil inšpekcijski nadzor nad izvajanjem Zakona o javnih financah in predpisov, ki urejajo poslovanje s sredstvi državnega proračuna RS za leto 2023. Predmet inšpekcijskega nadzora je bil nadzor nad zakonitostjo in namenskostjo porabe sredstev državnega proračuna za leto 2023 v višini 39.751.897,52 EUR.

Nadzor nad izvajanjem ZJF in predpisov, ki urejajo poslovanje s sredstvi državnega proračuna, v skladu s prvim odstavkom 102. člena ZJF, opravlja ministrstvo za finance. Če ni s tem zakonom drugače določeno, se v skladu s sedmim odstavkom istega člena za proračunske inšpektorje in za izvrševanje proračunskega nadzora uporabljajo določbe zakona, ki ureja splošni upravni postopek, ter zakona, ki sistemsko ureja inšpekcije.

Inšpekcijski nadzor je bil pod številko zadeve 06102-15/2024 začet dne 5. 11. 2024. O ugotovitvah je bil dne 26. 6. 2025 izdan zapisnik št. 06102-15/2024-1619-24, ki je bil zavezancu vročen dne 30. 6. 2025.

Inšpekcijski organ je v postopku nadzora ugotovil naslednje nepravilnosti oziroma predlagal proračunskemu uporabniku, da se izvršijo ukrepi oziroma predložijo ustrezna dokazila za naslednja področja:

* krepitev notranjih kontrol na področju priprave pogodb pri oddajanju stanovanj v najem, pri čemer naj najemne pogodbe vsebujejo obdobje oddajanja stanovanja v najem ter razloge za predčasno prekinitev najemnega razmerja v primeru, da najemniku predčasno preneha status, na podlagi katerega je bil upravičen do najema stanovanja,
* krepitev notranjih kontrol pri sestavi in odpremi knjigovodskih listin,
* krepitev notranjih kontrol na področju sprejemanja in evidentiranja knjigovodskih listin ter izvajanje izplačil na podlagi verodostojnih knjigovodskih listin.

Proračunski uporabnik Stanovanjski sklad Republike Slovenije zoper zapisnik o nadzoru ni podal pripomb, v roku za realizacijo ukrepov iz zapisnika pa je inšpekcijskemu organu dne 10. 7. 2025 posredoval sledeča pojasnila in dokumentacijo:

* Stanovanjski sklad bo v procesu priprave najemnih pogodb za oddajanje stanovanj v najem dopolnil člene najemne pogodbe, ki določajo podlage za sklenitev najemne pogodbe, obdobje trajanja najemne pogodbe ter preverjanje in razloge za predčasno prekinitev najemnega razmerja v primeru, da najemniku predčasno preneha status, na podlagi katerega je bil upravičen do najema stanovanja,
* sklad bo uskladil določbe najemne pogodbe na način, da bodo roki usklajeni glede na procese obračunavanja najemnin, poleg tega bodo roki na izdanih e-računih skladni s pogodbenimi določili,
* sklad bo preveril delovanja notranjih kontrol na področju sprejemanja in evidentiranja knjigovodskih listin skupaj s seznanitvijo oseb, ki izvajajo notranje kontrole,
* vezano na gornja pojasnila je uradu posredovan zapisnik internega sestanka z dne 8. 7. 2025, iz katerega je razvidno, da so z inšpekcijskimi ugotovitvami seznanjene osebe, ki sodelujejo pri pripravi najemnih pogodb in izvajajo notranje kontrole pri potrjevanju in evidentiranju knjigovodskih listin,
* uradu je posredovana tudi dokumentacija, s katero se izkazuje verodostojnost in upravičenost do potrditve in izplačila sredstev po računu izdanem s strani podjetja N█ d.o.o.. Iz dokumentacije je razvidno, da se navedeni račun navezuje na sklenjeno pogodbo med Stanovanjskim skladom Republike Slovenije in dobaviteljem N█ d.o.o. za izvedbo BIM[[3]](#footnote-3) nadzora pri gradnji stanovanjske soseske Pod Pekrsko gorco, ki določa posamezne faze dela ter način obračunavanja opravljenih dobav oz. izvedenih storitev. Iz 7. člena pogodbe je razvidno, da se obravnavano izplačilo nanaša na izplačilo 10-odstotne pogodbene obveznosti po zaključku vseh pogodbenih opravil.

Četrti odstavek 135. člena ZUP opredeljuje, da, če se je postopek začel po uradni dolžnosti, ga organ lahko ustavi.

Zavezanec je v roku za izvršitev izrečenih priporočil, ki ga je določil inšpekcijski organ, predložil ustrezno dokumentacijo ter obrazložitve, zato se postopek nadzora, glede na prej navedeno določbo, ustavi.

**Pod 2.**

V skladu s petim odstavkom 213. člena ZUP mora organ odločiti tudi o tem, ali so nastali stroški postopka. Glede na to, da posebni stroški organu v postopku niso nastali, stranka pa do izdaje sklepa ni zahtevala povrnitve stroškov, je organ odločil, kot je razvidno iz druge točke izreka tega sklepa.

**Pouk o pravnem sredstvu:**

Zoper ta sklep je dovoljena pritožba v roku 15 dni od vročitve sklepa. O pritožbi odločba Vlada Republike Slovenije. Pritožbo se vloži pisno ali ustno na zapisnik pri Ministrstvu za finance, Uradu Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov mf.unp@gov.si.

■

PRORAČUNSKI INŠPEKTOR

Inšpektor – višji svetnik

Vročiti: - Stanovanjski sklad Republike Slovenije, Poljanska cesta 31, 1000 Ljubljana – po ZUP

1. Zakon o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 in 39/25) – v nadaljevanju: ZJF. [↑](#footnote-ref-1)
2. Zakon o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb) – v nadaljevanju: ZUP. [↑](#footnote-ref-2)
3. BIM – gradbeno informacijsko modeliranje (ang. Building Information Modelling) [↑](#footnote-ref-3)